SUA: Declaraţiile lui Putin despre ameninţarea nucleară sunt iresponsabile. Nu aşa vorbeşte un şef de stat care are arme nucleare
Statele Unite au calificat joi drept iresponsabile afirmaţiile preşedintelui rus Vladimir Putin, care a avertizat Occidentul asupra unei ameninţări reale a unui război nuclear în cazul unei escaladări a r războiului din Ucraina. Cu toate astea, americanii dau asigurări că nu au niciun semn care să indice că Rusia se pregăteşte să folosească o armă nucleară.
Statele Unite au calificat joi "iresponsabile" afirmaţiile preşedintelui rus Vladimir Putin, care a avertizat Occidentul împotriva unei "ameninţări reale" a unui război nuclear în cazul unei escaladări a conflictului din Ucraina, relatează AFP, citat de Agerpres.
"Nu este prima dată când asistăm la o retorică iresponsabilă din partea lui Vladimir Putin. Nu este un mod de a vorbi pentru liderul unui stat dotat cu armă nucleară", a declarat presei purtătorul de cuvânt al Departamentului de Stat, Matthew Miller.
SUA nu au dovezi că Rusia se pregăteşte să folosească o armă nucleară
Într-un discurs, preşedintele rus s-a adresat occidentalilor spunându-le că "trebuie să înţeleagă că şi noi avem arme capabile să lovească ţinte de pe teritoriul lor. Tot ceea ce inventează ei în acest moment, pe lângă faptul că înspăimântă întreaga lume, este o ameninţare reală de conflict cu utilizarea armei nucleare şi, prin urmare, de distrugere a civilizaţiei".
Oficialul american a amintit că "în trecut, am comunicat în mod privat şi direct cu Rusia cu privire la consecinţele utilizării unei arme nucleare". "Nu avem niciun semn care să indice că Rusia se pregăteşte să folosească o armă nucleară", a menţionat purtătorul de cuvânt al Departamentului de Stat